Ganbila.eus

Ganbila.eus web-ataria EHAZE antzerki elkarteak eta Susa literatura-argitaletxeak sortu eta sustatutako ekimena da. Euskarazko antzerkiari buruz erreferentziazko materialak biltzea eta publiko osoari eskaintzea da biltegi honen helburua.

Euskarazko antzerkiari buruz informazio oso zabala eskaintzen du: estreinaldiak, egileak, konpainiak, teatro-testuak, hemeroteka, ikus-entzunezkoak eta Ganbila bilduma.

 Atariaren historia 
Ehazek eta Susak 2019an jarri zuten martxan Ganbila izeneko bilduma. Euskarazko antzerki testuak liburu modura argitaratzeko baliatu zuten hori ordutik, eta 23 liburu kaleratu dituzte geroztik. Gainera, Ganbila.eus orrialdea ere abiatu zuten 2022an, eta bi helburu izan ditu proiektuak hasieratik: euskarazko antzerkigintzaren inguruko dokumentazio ahalik eta osoena biltzea, batetik, eta azken hamarkadetan argitaratutako liburuen eta estreinatutako lanen datu-basea osatuz joatea, bestetik.

2024an beste urrats bat egin zuten webgune osoagoa eskainita. Atarian jadanik bazegoen teatro testuei eskainitako atal bat, 167 obraz osatua. Hemeroteka atalak kritikak, kronikak, erreportajeak eta elkarrizketak biltzen zituen, 1.054 artikulu denera. Bazegoen ikus-entzunezkoei eskainitako gune bat ere, 43 antzezlan oso, 87 teaser eta lau antzezlan zati biltzen zituena. Eta Ehazek eta Susak elkarlanean kaleratzen duten Ganbila bildumako liburu guztiak ere ikusgai izan dira Ganbila atalean. Beste hiru atal gehitu zituzten 2024an:

 Antzerkigileen zubitegia. Antzerkigileei buruzko informazioa biltzen du. Alfabetikoki ordenatuta topatuko ditu bisitariak euskal antzerkigileen izenak, eta, haietako bakoitzak taularatutako lanei buruzko datuak ez ezik, antzezlan horiei eskainitako elkarrizketak eta erreportajeak ere kontsultatu ahalko ditu. 
 Konpainien zubitegia. Berdin funtzionatzen du, eta, kasu honetan, taldeei buruzko fitxak biltzen ditu. 
 Euskarazko estreinaldiak. Euskaraz estreinatutako ehunka antzezlani buruzko informazioa biltzen du webguneak. Azken 30 urteetako estreinaldi ia guztiak daude bertan, baina badira XX. mendeko estreinaldiei buruzko aipamenak ere. Izan ere, denborarekin, gero eta atzerago egitea da asmoa.

Antzezlan guztien fitxa artistikoak erregistratuta daude, gainera, eta azaltzen diren izen guztiek dituzte esteka propioak.

 Erreferentziak 

 Ikus, gainera 

 Badok.eus
 armiarma.eus
 Ahotsak.eus datu-basea
 Inguma

 Kanpo estekak 

 ganbila.eus, webgune ofiziala.

Kategoria:Euskal antzerkia
Kategoria:Datu-baseak
Kategoria:Euskal Herriko webguneak